b"\n_START_ARTICLE_\nMarc Valeri Lev\xc3\xad\n_START_SECTION_\nPretor Peregr\xc3\xad\n_START_PARAGRAPH_\nVa ser pretor peregr\xc3\xad l'any 215\xc2\xa0aC, per\xc3\xb2 degut a la derrota romana a la batalla de Cannes del 216\xc2\xa0aC tots els funcionaris civils van ser situats en comandaments militars i se li va encarregar el comandament d'unes legions que havien tornat de Sic\xc3\xadlia i que estaven estacionades a la Pulla (a Luc\xc3\xa8ria), aix\xc3\xad com una flota de 25 galeres, amb l'enc\xc3\xa0rrec de controlar la costa de Brundusium a T\xc3\xa0rent. Aviat va interceptar a uns ambaixadors de Filip V de Maced\xc3\xb2nia que anaven a veure a Ann\xc3\xadbal. Lev\xc3\xad va enviar als ambaixadors, el cap dels quals era Xen\xc3\xb2fanes, a Roma. _NEWLINE_A la tardor va ocupar les ciutats dels hirpins que s'havien revoltat a favor del cartaginesos. Va deixar guarnicions a T\xc3\xa0rent i a Rhegium i amb una legi\xc3\xb3 va passar l'hivern a Brundusium per vigilar la costa, ja que s'esperava una invasi\xc3\xb3 maced\xc3\xb2nia. Van arribar missatgers d'Oricum que anunciaven la caiguda de la seva ciutat i la imminent caiguda d'Apol\xc2\xb7l\xc3\xb2nia d'Il\xc2\xb7l\xc3\xadria. Lev\xc3\xad va creuar la mar Adri\xc3\xa0tica, va recuperar Oricum i va enviar un destacament dirigit per Quint Nevi Crista que va aixecar el setge d'Apol\xc2\xb7l\xc3\xb2nia, i va ocupar el campament macedoni. Llavors es va establir una alian\xc3\xa7a amb la Lliga Et\xc3\xb2lia._NEWLINE_L'any 214\xc2\xa0aC va ser reelegit com a propretor i despr\xc3\xa9s ho va tornar a ser cada any fins al 211\xc2\xa0aC. L'hivern del 214 al 213\xc2\xa0aC el va passar a Oricum. Despr\xc3\xa9s (212 i 211\xc2\xa0aC) va vigilar els moviments de Filip V de Maced\xc3\xb2nia a Acaia i Et\xc3\xb2lia.\n_START_SECTION_\nConsolat\n_START_PARAGRAPH_\nAls comicis del 211\xc2\xa0aC, pels seus serveis al nord de Gr\xc3\xa8cia, va ser escollit en abs\xc3\xa8ncia, c\xc3\xb2nsol per l'any 210\xc2\xa0aC. A finals del 211\xc2\xa0aC va expulsar als macedonis de Zante, d'Oeniades i Nasos a Acarn\xc3\xa0nia. Va passar l'hivern a C\xc3\xb2rcira. A la primavera del 210\xc2\xa0aC va ocupar Ant\xc3\xadcira abans d'assabentar-se que havia estat escollit c\xc3\xb2nsol. Tot i aix\xc3\xad no va tornar a Roma fins a l'estiu, perqu\xc3\xa8 sembla que es va posar malalt._NEWLINE_Nom\xc3\xa9s desembarcar a It\xc3\xa0lia els habitants de C\xc3\xa0pua li van presentar queixes contra el proc\xc3\xb2nsol Quint Fulvi Flac i tamb\xc3\xa9 de sicilians contra Marc Claudi Marcel. Lev\xc3\xad va informar al senat dels seus actes els darrers tres anys a Gr\xc3\xa8cia i se li va donar la prov\xc3\xadncia d'It\xc3\xa0lia, per\xc3\xb2 per consens va canviar la prov\xc3\xadncia per la de Sic\xc3\xadlia amb el seu col\xc2\xb7lega Marc Claudi Marcel, ja que aquest no era ben vist a l'illa._NEWLINE_Un decret va autoritzar al c\xc3\xb2nsols a portar subministraments a la flota, cosa que va alarmar a les ciutats i als aliats, ja sobrecarregats de taxes per la guerra. Lev\xc3\xad va proposar que tots els que havien exercit alguna magistratura curul i els membres del senat donessin les seves joies, or, plata i llaut\xc3\xb3, ja fos encunyat o en lingots, al tresor, cosa que va ser aprovada i es va complir i va calmar el descontentament de la poblaci\xc3\xb3 afectada pels alts impostos. Despr\xc3\xa9s va anar a Sic\xc3\xadlia i a la tardor va informar de l'expulsi\xc3\xb3 completa del cartaginesos de l'illa. Va entrar a Agrigent on Mutines, un cap n\xc3\xbamida enemistat amb els cartaginesos, li va obrir les portes i van seguir altres 66 ciutats: sis ciutats van ser preses per assalt, 20 capturades per tra\xc3\xafci\xc3\xb3, i 40 rendides volunt\xc3\xa0riament. Lev\xc3\xad va encoratjar als sicilians a reprendre el cultiu del gra, cosa que abans havien fet i havien estat considerats el graner de Roma. Als esclaus fugitius, criminals, desertors i altres elements perillosos els va enviar a Rhegium on van formar un cos contra Ann\xc3\xadbal i van fer bons serveis al Bruttium._NEWLINE_A finals d'any va haver de tornar a Roma per dirigir els comicis consulars per l'any 209\xc2\xa0aC, per\xc3\xb2 en arribar es va saber que els cartaginesos havien enva\xc3\xaft altre cop Sic\xc3\xadlia i el senat li va demanar de nomenar un dictador per presidir el comicis i el feien retornar a l'illa. Lev\xc3\xad no volia nomenar dictador fins al seu retorn a l'illa i es va enfrontar al senat, ja que la llei obligava a fer el nomenament dins el territori d'It\xc3\xa0lia. Un trib\xc3\xba de la plebs va fer aprovar una llei per imposar obedi\xc3\xa8ncia a Lev\xc3\xad, per\xc3\xb2 aquest va sortir de Roma sense obeir i el nomenament de dictador el va fer el seu col\xc2\xb7lega Marcel.\n_START_SECTION_\nProc\xc3\xb2nsol a Sic\xc3\xadlia\n_START_PARAGRAPH_\nLev\xc3\xad va seguir a Sic\xc3\xadlia com a proc\xc3\xb2nsol el 209\xc2\xa0aC. El seu ex\xc3\xa8rcit el formaven les restes de les legions de Gai Terenci Varr\xc3\xb3 i Gneu Fulvi Flac que per les seves derrotes a Cannes (216\xc2\xa0aC) i Herdonea (212\xc2\xa0aC) havien estat castigades a estar en peu de guerra fins al final de la guerra. Tenia tamb\xc3\xa9 els auxiliars sicilians i n\xc3\xbamides a m\xc3\xa9s d'una flota de 70 galeres. El seu govern va ser encertat, va prevenir qualsevol intent cartagin\xc3\xa8s i va construir i omplir uns magatzems a Catana per subministrar gra a Roma._NEWLINE_El 208\xc2\xa0aC encara proc\xc3\xb2nsol va creuar a \xc3\x80frica amb unes 100 galeres i va assolar la regi\xc3\xb3 de Clupea rebutjant un contraatac d'una flota cartaginesa, i amb el bot\xc3\xad va tornar a Lilibea. El 207\xc2\xa0aC va repetir l'expedici\xc3\xb3 amb el mateix \xc3\xa8xit a la zona d'\xc3\x9atica i va derrotar un petit ex\xc3\xa8rcit enviat a tallar.li el pas. _NEWLINE_L'any 206\xc2\xa0aC va portar les seves forces a It\xc3\xa0lia i es va estacionar a Arretium i el 205\xc2\xa0aC va lluitar contra Mag\xc3\xb3 a Lig\xc3\xbaria._NEWLINE_Un mica despr\xc3\xa9s va ser enviat a Delfos i a la cort d'\xc3\x80tal I de P\xc3\xa8rgam, per demanar la portada de la deessa Gran Mare Fr\xc3\xadgia (identificada amb C\xc3\xadbele) a It\xc3\xa0lia. El Senat va decidir que enviaria a Publi Corneli Escipi\xc3\xb3 Nasica per rebre la deessa al port d'\xc3\x92stia, acompanyat per la majoria de les dones de la ciutat._NEWLINE_El 204\xc2\xa0aC va proposar al senat la devoluci\xc3\xb3 dels pagaments que s'havien fet sis anys abans i el 203\xc2\xa0aC va participar en la discussi\xc3\xb3 sobre les condiciones que s'havien d'oferir a Cartago per la pau i va defensar la continuaci\xc3\xb3 de la guerra, consell que es va seguir, cosa que situa Lev\xc3\xad en el grup dels Escipions que al senat defensaven aquesta opini\xc3\xb3.\n_START_SECTION_\nPropretor a Gr\xc3\xa8cia\n_START_PARAGRAPH_\nAl comen\xc3\xa7ar la Primera Guerra Maced\xc3\xb2nica, l'any 201\xc2\xa0aC Lev\xc3\xad va tornar a ser enviat com a propretor amb una flota i un ex\xc3\xa8rcit al nord de Gr\xc3\xa8cia, i l'informe que va fer sobre els preparatius de Filip V de Maced\xc3\xb2nia reclutant homes i recollint diners, va animar al senat a preparar-se b\xc3\xa9 per la guerra._NEWLINE_Va morir l'any 200\xc2\xa0aC i els seus fills Publi i Marc li van dedicar uns jocs funeraris amb combat de gladiadors."